Panu Laturi

Panu Laturi (s. 14. tammikuuta 1972 Ylistaro) on suomalainen entinen poliittinen vaikuttaja. Hän toimi vihreiden puoluesihteerinä 2007–2013.

Ura

Laturi on valmistunut Helsingin yliopistosta valtiotieteiden maisteriksi pääaineenaan kansantaloustiede. Hän toimi Helsingin yliopiston ylioppilaskunnan hallituksen jäsenenä 1998 ja puheenjohtajana 1999.

Ennen liittymistään vihreisiin Laturi työskenteli keskustan kansanedustajan Aulis Ranta-Muotion avustajana (1997–1999).Vihreissä hän on työskennellyt Vantaan ja Uudenmaan vihreiden toiminnanjohtaja 2000–2002, vaalipäällikkönä eduskuntavaaleissa 2003 ja euro- ja kunnallisvaaleissa 2004, kansainvälisten asioiden sihteerinä 2003–2005 ja puoluesihteerinä 2007–2013. Laturi on asunut ja työskennellyt Brysselissä Euroopan vihreiden kampanjapäällikkönä 2004 ja 2005–2007. Euroopan vihreiden nuorten puheenjohtajana Laturi toimi vuoden 2003 ja Euroopan vihreiden hallituksen jäsenenä 2012–2014.

Pekka Haaviston presidenttikampanjan kampanjapäällikkö Riikka Kämppi kritisoi Laturia vaalikampanjasta kertovassa kirjassaan. Hänen mukaansa Laturi ilmoitti katkaisseensa rahaliikenteen eli yksityisten tukijoiden lahjoitusten virran puoluetoimistosta kampanjaan uhkailumielessä ja halusi avoimesti savustaa Kämpin ulos tehtävästä. Laturi kiisti syytökset.

Puolueuran jälkeen Panu Laturi on työskennellyt Suomen sosiaali ja terveys ry:n järjestöjohtajana ja vaikuttamisen tuki -tiimin johtajana 2013–2016. Tuolloin hän toimi myös hyvinvointipoliittisen Noste-lehden päätoimittajana Tämän jälkeen hän siirtyi osakkaaksi ja työntekijäksi N2-markkinointiviestintäkonserniin, jonka N2 Comms -vaikuttajaviestinnän yksikön toimitusjohtaja hän oli.

Laturi on Verkkouutisten kolumnisti. Seurakuntavaaleissa vuonna 2022 hänet valittiin Töölön seurakuntaneuvostoon ja Helsingin yhteiseen kirkkovaltuustoon Tulkaa kaikki -ehdokaslistalta.

Yksityiselämä

Panu Laturi oli naimisissa kokoomuspoliitikko Laura Rissasen kanssa vuoteen 2021 asti. Heillä on kaksi 2010-luvulla syntynyttä poikaa.

 Pahoinpitely ja työkyvyttömyyseläke 
Laturia lyötiin rautapainolla päähän ja häneltä ryöstettiin matkapuhelin ja lompakko Brysselissä 8. ja 9. päivän välisenä sunnuntaiyönä joulukuussa 2019. Tämän seurauksena Laturi sai aivovamman ja oli sairaalassa koomassa kolme viikkoa ja  11 kuukautta sairaalassa. Laturi kirjoitti Verkkouutisten blogissaan 9. kesäkuuta 2023 saaneensa pahoinpitelyn aiheuttamien vammojen takia pysyvän työkyvyttömyyseläkkeen.

Laturi itse kuvasi pahoinpitelyä ja ryöstöä sanalla "onnettomuus". Hän käveli kuvauksensa mukaan Place Jourdanilla illalla, kun "satunnainen ohikulkija löi minua päähän [--] Olin satunnainen uhri, en millään tavalla valikoitu. Olen myöhemmin kuullut, että hänellä oli pahoja mielenterveysongelmia ja hän oli päättänyt lyödä jotain ohikulkijaa ja minä satuin kohdalle." 

Laturin ryöstön ja pahoinpitelyn tekijöistä saatiin kiinni vain toinen, 38-vuotias mies, joka tuomittiin kahdeksan vuoden vankeuteen. Hän oli maassa laittomasti ollut Sudanin kansalainen. Miehen motiivista hänen puolustusasianajajansa antoi eri kuvauksen kuin Laturi: " Asiakkaani asui kadulla eikä hänellä ollut rahaa. Hän oli matkalla Yhdistyneeseen kuningaskuntaan, mutta on juuttunut Brysseliin.

Laturi kertoi olevansa vihainen vakuutusyhtiölle, ei mielenterveysongelmaiselle miehelle, joka häntä löi.

Lähteet

Aiheesta muualla


Luokka:Vihreän liiton poliitikot
Luokka:Vihreän liiton puoluesihteerit
Luokka:Vuonna 1972 syntyneet
Luokka:Elävät henkilöt